google/wiki40b huggingface dataset:
Έβο Μοράλες

Βιογραφία

Γεννήθηκε στις 26 Οκτωβρίου του 1959. Στις εκλογές του 2002, ως ηγέτης των αυτόχθονων Ινδιάνων και επικεφαλής του Σοσιαλιστικού Κινήματος (ΜΑS), ο Μοράλες κατέλαβε τη δεύτερη θέση. Στις προεδρικές εκλογές της 18 Δεκεμβρίου 2005 συγκέντρωσε το 51% των ψήφων και εξελέγη Πρόεδρος από τον πρώτο γύρο. Στις 21 Ιανουαρίου του 2006 ανέλαβε Πρόεδρος της Βολιβίας.

2008-09

O Μοράλες επιχειρεί να περάσει το δικό του πακέτο μεταρρυθμίσεων για τη δημιουργία μιας σοσιαλιστικής και πλουραλιστικής δημοκρατίας, τη στιγμή που οι κυβερνήτες των πλούσιων σε φυσικούς πόρους επαρχιών ζητούν αυτονομία. Έτσι, σε δημοψήφισμα που ο Μοράλες χαρακτήρισε παράνομο, στις 4 Μαΐου του 2008, η συντριπτική πλειοψηφία των κατοίκων της επαρχίας Σάντα Κρους τάχτηκε υπέρ της αυτονομίας.
Λίγες ημέρες αργότερα στις 8 Μαΐου, η Γερουσία που δεν πρόσκειται στο κόμμα του Μοράλες, αποφάσισε τη διεξαγωγή δημοψηφίσματος για την παραμονή ή μη του Προέδρου στην εξουσία.
Στο δημοψήφισμα που διεξήχθη στις 10 Αυγούστου του 2008 τόσο ο πρόεδρος Μοράλες όσο και οι κεντροδεξιοί κυβερνήτες των 4 πλουσιότερων επαρχιών της χώρας αναδείχθηκαν νικητές. Σύμφωνα με τα αποτελέσματα, η υποστήριξη του εκλογικού σώματος προς το Μοράλες ξεπέρασε το 60%.

Συνταγματικό δημοψήφισμα 2009

Στις 25 Ιανουαρίου του 2009 οι κάτοικοι προσήλθαν στις κάλπες σε δημοψήφισμα για την έγκριση ενός νέου Συντάγματος. Με βάση το νέο Σύνταγμα, ανάμεσα στα άλλα, διευρύνεται ο ρόλος του κράτους και δίνεται έμφαση στην κοινωνική δικαιοσύνη με ανάδειξη των δικαιωμάτων για τους ιθαγενείς. Η διεξαγωγή του δημοψηφίσματος συμφωνήθηκε έπειτα από συμφωνία με την αντιπολίτευση. Το νέο Σύνταγμα εγκρίθηκε από τον λαό της χώρας με θετικό ποσοστό 61%, έναντι 39% του όχι. Ο Μοράλες σε ομιλία του έκανε λόγο για "επανίδρυση του Κράτους". Θα διεξαχθούν πρόωρες εκλογές στις 6 Δεκεμβρίου του 2009. Ο ίδιος ο Μοράλες υποσχέθηκε ότι δε θα διεκδικήσει ξανά το ύπατο αξίωμα το 2014 (αν και με το νέο Σύνταγμα επιτρέπεται κάτι τέτοιο) αν εκλεγεί ξανά το 2009. Ο πολιτικός κατήλθε σε απεργία πείνας τον Απρίλιο του 2009 διαμαρτυρόμενος για την καθυστέρηση του Κογκρέσου να εγκρίνει νόμο, ο οποίος θα επιτρέψει τη διεξαγωγή βουλευτικών εκλογών τον Δεκέμβριο του 2009. Ο νόμος εγκρίθηκε έπειτα από έξι ημέρες, στις 14 Απριλίου του 2009 και ο πρόεδρος σταμάτησε την αποχή από το φαγητό. Λίγο μετά ανακοινώθηκε ότι η αστυνομία απέτρεψε σχέδιο για τη δολοφονία του Μοράλες και του αξιωματούχου Μάρκος Φαρφάν ενώ συνέλαβαν δύο υπόπτους και κατέσχεσαν οπλισμό. Σκοτώθηκαν 3 άτομα κατά την επιδρομή της αστυνομίας στην πόλη Σάντα Κρους.

Επανεκλογή στην προεδρία 2009

Οι τελευταίες γενικές εκλογές με βάση το νέο Σύνταγμα διεξήχθησαν στις 6 Δεκεμβρίου του 2009. Ο Έβο Μοράλες εξελέγη πρόεδρος για μία ακόμη θητεία, με ποσοστό  62,5% των ψήφων έναντι 28,2% για τον Μάνφρεντ Ρέγιες, υποψήφιο του PPB. Το Κίνημα για τον Σοσιαλισμό του Μοράλες κέρδισε την πλειοψηφία στη Βουλή και στη Γερουσία. Στην τελευταία μάλιστα εξασφάλισε τον έλεγχο των 2/3.

Προεδρικές εκλογές 2014

Στις εκλογές του 2014 ο Μοράλες επανεκλέχθηκε για 3η θητεία, με ποσοστό γύρω στο 60%.
Χέρμπερτ Ντάφας

Βιογραφία

Γεννήθηκε στο Σεντ Ανς Μπέι της Τζαμάικα. Τιμήθηκε με τον τίτλο του Ιππότη το 1966 και δύο χρόνια αργότερα έγινε ανώτατος δικαστής. Η έκθεσή του για τις συνθήκες στις γυναικείες φυλακές στο πρώτο μισό της δεκαετίας του '50 είχε ως αποτέλεσμα να μεταχθούν οι κρατούμενες στις φυλακές της Φορτ Ογκούστα της Σεντ Κατρίν. Μετά την αποχώρηση του γενικού κυβερνήτη Σερ Κλίφορντ Κάμπελ ο Ντάφας διορίστηκε προσωρινά στο αξίωμα του Γενικού Κυβερνήτη και ορκίστηκε στις 2 Μαρτίου 1973. Τον διαδέχθηκε στις 27 Ιουνίου 1973 ο Σερ Φλόραϊζελ Γκλάσποουλ.
Πέθανε πλήρης ημερών το 2002.
Ευαίοι

Οι Ευαίοι ήταν αρχαίος βιβλικός λαός που αναφέρεται στη Παλαιά Διαθήκη. Τους Ευαίους αναφέρει ο Μωυσής στη Γένεση.
Οι Ευαίοι ήταν ένας αρχαιότατος νομαδικός λαός που φέρεται να ήταν εγκαταστημένος μόνιμα στην αρχαία Παλαιστίνη πριν την εκεί εγκατάσταση του Αβραάμ, οι απόγονοι του οποίου καθοδηγούμενοι από τον Γιαχβέ έμελλε να υποτάξουν και αυτόν τον λαό μεταξύ άλλων εισβάλλοντας στα εδάφη τους. Οι Ευαίοι φέρονται να είχαν φυλετική συγγένεια με τους κατοίκους της Χαναάν, εκ του γεγονότος ότι κατοικούσαν πλησίον αυτών, σε ορεινή περιοχή του σημερινού Ισραήλ κοντά στην Ιερουσαλήμ. Από τον λαό αυτό προέρχονταν οι ηγεμόνες της βιβλικής πόλης Συχέμ.

Στους μετέπειτα χρόνους, μετά την περιπλάνηση των Ισραηλιτών στην έρημο του Σινά (42 χρόνια), όταν ο Ιησούς του Ναυή περνώντας με τον λαό του τον Ιορδάνη ποταμό ξεχύθηκε στη Παλαιστίνη οι Ευαίοι ήταν ένας από τους επτά λαούς που διέμεναν στη περιοχή. Σημαντικότερες πόλεις των Ευαίων ήταν η Γαβαών, η Βηρώθ και η Κιριάθ-ιαρείμ. Επί βασιλείας Σολομώντα είχαν ήδη καταστεί σκλάβοι των Ιουδαίων. Μετά την βαβυλωνιακή κατάκτηση έπαψαν ν΄ αναφέρονται οι Ευαίοι.
Οι Ευαίοι αναφέρονται σε αρκετά βιβλία της Παλαιάς Διαθήκης όπως στη Γένεση (15:19), Ιησού του Ναυή (3:10), Δευτερονόμιο (7:1-3), Κριτές (3:03), Β΄ Σαμουήλ (24:1-7), Α΄ Βασιλέων (9:20-21) και Β΄ Χρονικών(8:7-8). Η μεγάλη αυτή παράθεση σε διαφορετικές περιόδους αποδεικνύουν ότι ο λαός αυτός ήταν ιδιαίτερα οργανωμένος και ανεπτυγμένος. Πολλά δε βιβλικά πρόσωπα φέρονται να είχαν καταγωγή απ΄ αυτόν τον λαό.
Ετυμολογικά το όνομα καλύπτεται από πέπλο μυστηρίου με δεδομένο ότι γράφεται εξ ολοκλήρου μόνο από φωνήεντα, χωρίς κανένα σύμφωνο, αμφίβολο έτσι πως προφέρονταν στη χαλδαϊκή, αρμαϊκή και άλλες γλώσσες. Έχουν προταθεί από ιστορικούς διάφορες υποθέσεις εμπλέκοντας ακόμα τους Αχαιούς και τους Χουρρίτες με προσθαφαίρεση συμφώνων. Μια ακόμα άποψη είναι ότι το όνομα ίσως να προέρχεται από την αραμαϊκή λέξη "κίβα" που σημαίνει φίδι.
Το πρόσωπο της Σάρα

Το μυθιστόρημα

Το πρόσωπο της Σάρα χαρακτηρίζεται από πολλούς ως «τολμηρό ψυχολογικό θρίλερ». Οι αναγνώστες αναπόφευκτα συνδέουν το συγκεκριμένο σύγγραμμα με την θορυβώδη ζωή του διάσημου ποπ σύμβολου Μάικλ Τζάκσον. Η Σάρα Κάρτερ είναι μια δεκαεφτάχρονη που ευελπιστεί να αναδειχθεί στο χώρο του τραγουδιού - κυρίως να γίνει διάσημη. Μην εκτιμώντας την φυσική ομορφιά της, απελπίζεται και αναμασά την ιδέα της πλαστικής χειρουργικής. Μετά από μια σειρά ατυχών γεγονότων, μπαίνει στο δρόμο της ο Τζόναθον Χιτ, ένας θρυλικός αλλά ξεπεσμένος ροκ σταρ, ο οποίος, έχοντας υποστεί πολυάριθμες πλαστικές επεμβάσεις, έχει πλέον κατεστραμμένη όψη και αναγκάζεται να φοράει μάσκα. Ο Χιτ γίνεται μέντοράς, μα εκείνη σταδιακά πείθεται ότι ο Χιτ σκοπεύει να της «κλέψει το πρόσωπο» για να το χρησιμοποιήσει ως μόσχευμα για τον ίδιο. Το βιβλίο εξιστορεί την ταραχώδη περιπέτειά της, από το στάδιο πριν έως και αυτό μετά τη γνωριμία της με τον ροκ σταρ.
Albedo Anthropomorphics

Το Albedo Anthropomorphics, ή Albedo για συντομία, ήταν ανθολογικές σειρές βιβλίων κόμικς με/για furries που χαρακτηρίστηκε υπεύθυνο για το ξεκίνημα του υποείδους των βιβλίων κόμικς με/για furries που εμφάνιζαν εξεζητημένες ιστορίες με ομιλούμενα ζώα, οι οποίες προορίζονται κυρίως για ενήλικο κοινό. Το πρώτο τεύχος του Albedo δημοσιεύθηκε το 1983· το πιο πρόσφατο τεύχος δημοσιεύθηκε το 2005.
Το Albedo ξεκίνησε από τον Στιβ Γκαλάτσι, ο οποίος δημοσίευσε το κύριο χαρακτηριστικό της σειράς, Έρμα Φέλνα: EDF - μια εξελιγμένη στρατιωτική σειρά επιστημονικής φαντασίας τοποθετημένη σε έναν τομέα χώρου που κατοικείται από εκδοχές σοφών και κυρίως ανθρωποειδών θηλαστικών και ειδών πτηνών. Το επίκεντρο της σειράς είναι η Έρμα Φέλνα, μία νεαρή αιλουροειδής αξιωματικός, η οποία τελικά διαδραματίζει κεντρικό ρόλο στις περίπλοκες πολιτικές συγκρούσεις που καταναλώνουν το σύμπαν της.
Ο Γκαλάτσι ήταν τεχνικός εικονογράφος για την Αμερικανική Πολεμική Αεροπορία και ένα χαρακτηριστικό γνώρισμα του Albedo είναι τα καλά σχεδιασμένα και εικονογραφημένα οχήματα. Η εμπειρία του δείχνει επίσης την ρεαλιστική αντιμετώπιση της στρατιωτικής ζωής και λειτουργιών.
Η σειρά χρησιμοποιήθηκε ως έμπνευση για το παιχνίδι ρόλων Albedo, το οποίο έχει τρεις εκδόσεις και πολλαπλά συμπληρώματα.
Καρανταγλί (Ουτζάρ)

Το Καρανταγλί (επίσης, Καρανταγλιντιενάμ και Καρανταγκλί) αποτελεί χωριό και δήμο της επαρχίας Ουτζάρ στο Αζερμπαϊτζάν. Έχει πληθυσμό 3,307.
Διήγημα

Στοιχεία και χαρακτηριστικά

Τα διηγήματα έχουν την τάση να είναι λιγότερο περίπλοκα από ότι τα μυθιστορήματα. Συνήθως επικεντρώνονται σε ένα μόνο επεισόδιο, έχουν μία πλοκή, μικρό αριθμό χαρακτήρων, εκτυλίσσονται σε έναν χώρο, και καλύπτουν σύντομη χρονική περίοδο.
Μεγαλύτερα σε έκταση λογοτεχνικά είδη τείνουν να παρουσιάζουν τα ακόλουθα στοιχεία δομής: έκθεση (η εισαγωγή τόπου, χρόνου και χαρακτήρων), περιπλοκή (το γεγονός της ιστορίας που φέρνει τη σύγκρουση, δράση, κρίση και η καθοριστική στιγμή για τον πρωταγωνιστή και αποφάσεις για περαιτέρω δράση), κλιμάκωση (το σημείο του μεγαλύτερου ενδιαφέροντος σχετικά με τη σύγκρουση και το σημείο της ιστορίας με τη μεγαλύτερη δράση), επίλυση (το σημείο της ιστορίας στο οποίο λύνεται η σύγκρουση) και ηθικό δίδαγμα.
Λόγω της σύντομής του έκτασης, τα διηγήματα σπάνια έχουν την πιο πολύπλοκη δομή των μυθιστορημάτων. Για παράδειγμα, πολλά σύγχρονα διηγήματα δεν κάνουν εισαγωγή στον χώρο και χρόνο που εκτυλίσσεται η ιστορία ή στους χαρακτήρες. Συχνά γίνεται είσοδος εξ εφόδου και η ιστορία αρχίζει με δράση, χωρίς την αναμενόμενη εισαγωγή. Όπως συμβαίνει και με το μυθιστόρημα, η πλοκή του διηγήματος έχει επίσης (συνήθως) κλιμάκωση, κρίση ή σημείο καμπής. Όμως το διήγημα συχνά έχει απότομο και ανοιχτό τέλος, και δυνατό να μην έχει κάποιο ηθικό δίδαγμα.

Έκταση

Όπως αναφέρθηκε και πιο πάνω, δεν είναι πάντοτε εύκολο να προσδιορίσει κάποιος αν ένα αφήγημα είναι διήγημα ή νουβέλα, ή αν είναι νουβέλα ή μυθιστόρημα. Ένας κλασικός ορισμός του διηγήματος είναι ότι πρόκειται για ανάγνωσμα που μπορεί να διαβάσει κανείς σε μία δόση (άποψη που παρουσιάζεται στο δοκίμιο του Έντγκαρ Άλλαν Πόε Φιλοσοφία της σύνθεσης το 1846). Άλλοι ορισμοί θέτουν μέγιστο αριθμό λέξεων, όμως οι απόψεις ποικίλλουν
Μονή Σαββαθιανών

Ναός

Ο ναός έχει δύο κλίτη και είναι αφιερωμένος στον Άγιο Σάββα και στον Άγιο Αντώνιο. Το κλίτος του τελευταίου είναι αρχαιότερο και βρίσκεται κατά το ένα μέρος μέσα σε προεξοχή βράχου. Το 1954 κτίστηκε το κλίτος του Αγίου Σάββα.  Αυτό αναφέρεται και σε εντοιχισμένη πλάκα

Ιστορικά στοιχεία

Είναι  άγνωστο το πότε ιδρύθηκε το μοναστήρι. Η μονή αναφέρεται από τον Corneliusμαζί με άλλα μοναστήρια στην Κρήτη με το όνομα Monasterium S. Sabbe Abbatis de Savatiani.  Άλλοι ερευνητές (Νουχάκης) αναφέρουν ότι η ίδρυσή της έγινε από Ενετούς και ιδρυτής ήταν ο πρώτος ηγούμενος, Ναθαναήλ. Επρόκειτο για τον μόνο επιζήσαντα από τους μοναχούς άλλου μοναστηριού του Αγίου Σάββα, έπειτα από φονική επιδρομή πειρατών. Μάλιστα οι κουρσάροι κατέστρεψαν εκείνη τη μονή και μετά ο Ναθαναήλ οικοδόμησε μονύδριο σε όρος με την ονομασία Βασιλικό, στη μνήμη του Αγίου Αντωνίου, που επονομάστηκε Σαββαθιανά.  
Στη θύρα του μοναστηριού βρίσκεται επιγραφή, που αναφέρει τη χρονολογία 1635. Στο χώρο του μοναστηριού βρίσκονται και οι τάφοι του αγωνιστή της Κρητικής Επανάστασης, Ηρακλή Κοκκινίδη, του Ν. Κοκκινίδη και του ιεροδιάκονου Ευμενίου, που σκοτώθηκε κατά την Επανάσταση του 1866.
Οίκος των Ρουπενιδών

Ιστορία

H (Μεγάλη) Αρμενία των Βαγρατιδών ήταν υποτελής στη Ρωμαϊκή Αυτοκρατορία, που το 1045 την προσάρτησε τελείως. Αλλά το 1071 στο Μαντζικέρτ νίκησαν οι Οθωμανοί. Ο Ρουπέν Α΄, συγγενής του βασιλιά του Άνι, μαζί με άλλους πέρασε την οροσειρά του Ταύρου και εγκαταστάθηκε στην Ταρσό, όπου ο Ρωμαίος διοικητής τους παραχώρησε περιοχή. Έτσι ιδρύθηκε το κράτος της Μικράς Αρμενίας το 1198 από τον τέταρτο απόγονό του Λέοντα Β΄ που πήρε τον τίτλο του βασιλιά.
Όταν οι Σταυροφόροι ίδρυσαν κράτη στη Συρία και την Παλαιστίνη, το χριστιανικό βασίλειο των Ρουπενιδών ήταν ο σύνδεσμος με τη Ρωμαϊκή Αυτοκρατορία στην Κωνσταντινούπολη και την υπόλοιπη Ευρώπη. Μέλη του Οίκου έκαναν επιγαμίες με μέλη άλλων Χριστιανικών δυναστειών. Η κόρη του Λέοντα Β΄ , η Ισαβέλλα, ήταν η τελευταία του Οίκου και με το γάμο της με τον Χετούμ Α΄, το βασίλειο της Μικράς Αρμενίας πέρασε στον Οίκο των Χετουμιδών.
Ελβετικά δημοψηφίσματα (2016)

Δημοψηφίσματα διεξήχθησαν στην Ελβετία στη διάρκεια του 2016. Σε ένα από τα ερωτήματα που τέθηκαν, οι πολίτες αποφάνθηκαν για το βασικό εισόδημα.

Φεβρουάριος

Στις 28 Φεβρουαρίου 2016 έγιναν δημοψηφίσματα για τέσσερις πρωτοβουλίες.
H πρώτη πρωτοβουλία ανακοινώθηκε από τους Χριστιανοδημοκράτες στις 5 Νοεμβρίου 2012 και "για τα ζευγάρια και την οικογένεια". Το σχετικό ερώτημα απορρίφθηκε από τους ψηφοφόρους. Σε περίπτωση έγκρισης, θα ήταν παράνομες οι διακρίσεις στη φορολογία για τα παντρεμένα ζευγάρια (τα οποία πληρώνουν πιο πολλά σε συγκεκριμένες περιστάσεις) συγκριτικά με τα υπόλοιπα ζευγάρια, όπως και θα προστίθετο ο ορισμός του γάμου ως "η ένωση μεταξύ ενός άντρα και μιας γυναίκας". 
To επόμενο ερώτημα που τέθηκε αφορούσε την απέλαση των αλλοδαπών από τη χώρα, όταν παραβιάζουν τον νόμο. Η αμφιλεγόμενη πρόταση κατατέθηκε στις 28 Δεκεμβρίου 2012 από το Ελβετικό Λαϊκό Κόμμα και καταψηφίστηκε.
Ένα τρίτο ερώτημα για το εκλογικό σώμα προτάθηκε από τους Νέους Σοσιαλιστές  αφορούσε την ανάγκη να σταματήσει η κερδοσκοπία στα τρόφιμα (πρωτοβουλία της 24ης Μαρτίου 2014).
Τέλος, με την πρωτοβουλία που ανακοινώθηκε στις 26 Σεπτεμβρίου 2014 προτάθηκε η αλλαγή της ομοσπονδιακής νομοθεσίας αναφορικά με την επανακατασκευή της οδικής σήραγγας του Γοτθάρδου. Η πρόταση ήταν η μόνη από τις 4 στο δημοψήφισμα του Φεβρουαρίου που υπερψηφίστηκαν από το λαό και επιτρέπει την κατασκευή μιας δεύτερης οδικής σήραγγας προκειμένου να ανακατασκευαστεί η υπάρχουσα σήραγγα.

Σεπτέμβριος

Στις 25 Σεπτεμβρίου 2016 σε τρία δημοψηφίσματα, οι Ελβετοί καταψήφισαν την πρόταση (60% κατά της πρότασης) να αυξηθούν οι συντάξεις και απέρριψαν επίσης την πρόταση του κόμματος των Πρασίνων να μειωθεί η κατανάλωση των φυσικών πόρων.
Την ίδια ημέρα, οι ψηφοφόροι ενέκριναν με ποσοστό 66% τον νόμο που επιτρέπει τις τηλεφωνικές παρακολουθήσεις από τις μυστικές υπηρεσίες για λόγους ασφαλείας.

Νοέμβριος

Σε ένα ακόμα δημοψήφισμα, που έγινε στις 27 Νοεμβρίου 2016, οι πολίτες με ποσοστό 55% απέρριψαν την πρόταση να καταργηθεί σταδιακά η παραγωγή πυρηνικής ενέργειας πιο νωρίς από ότι έχει προγραμματιστεί.
Κονέκτικατ

Ιστορία

Πριν τον ευρωπαϊκό αποικισμό, η περιοχή του σημερινού Κονέκτικατ κατοικούνταν από τη φυλή των Ινδιάνων Μοχέγκαν. Ο πρώτος Ευρωπαίος εξερευνητής στην περιοχή ήταν ο Ολλανδός Αντριέν Μπλοκ. Με την ολοκλήρωση της αποστολής του, το 1614, Ολλανδοί έμποροι γούνας έπλευσαν στον ποταμό Κονέκτικατ (τότε γνωστός με την ολλανδική ονομασία Φέρσχε) και κατασκεύασαν το οχυρό Ντατς Πόιντ, κοντά στη θέση του σημερινού Χάρτφορντ, γνωστού ως Χάους φαν Χόουπ (σημ. «το σπίτι της ελπίδας»).
Ο Τζον Ουίνθορπ, ο οποίος τότε έφερε τον τίτλο της Μασαχουσέτης, έλαβε το 1635 την άδεια να δημιουργήσει μία νέα αποικία στις εκβολές του ποταμού Κονέκτικατ, στη θέση Ολντ Σέιμπρουκ. Αυτή αποτέλεσε και την πρώτη από τις τρεις αποικίες οι οποίες στη συνέχεια συνδυάστηκαν για να αποτελέσουν την πολιτεία Κονέκτικατ. Η αποικία του Σέιμπρουκ αποτέλεσε άμεση απάντηση των Βρετανών στις αξιώσεις της Ολλανδίας στην περιοχή. Η αποικία Σέινμπρουκ ήταν ένας μικρός σταθμός και δεν αναπτύχθηκε ιδιαίτερα, ενώ το 1644 συγχωνεύτηκε με την αποικία Κονέκτικατ.
Οι πρώτοι Βρετανοί άποικοι έφτασαν στην περιοχή το 1633 και εγκαταστάθηκαν στο Ουίντσορ, ενώ αργότερα, το 1634, και στο Ουέδερσφιλντ. Ο κύριος όγκος όμως των αποίκων έφτασε μαζικά το 1636, με αρκετούς Πουριτανούς από τη Μασαχουσέτη, κάτω από την ηγεσία του Τόμας Χούκερ. Ο Χούκερ ήταν καθηγητής θεολογίας στο πανεπιστήμιο του Κέιμπριτζ στην Αγγλία, αλλά επίσης σημαντικός πολιτικός με διακεκριμένη συνεισφορά στη συνταγματική θεωρία. Η διαμάχη του με την πολιτική ηγεσία της Μασαχουσέτης τον οδήγησαν, όπως και τον Ρότζερ Ουίλιαμς στο Ρόουντ Άιλαντ, να ιδρύσει και αυτός νέα αποικία, την αποικία του Κονέκτικατ, στη θέση του σημερινού Χάρτφορντ, το 1636. Αυτή αποτέλεσε τη δεύτερη από τις τρεις αποικίες.
Η τρίτη αποικία ιδρύθηκε τον Μάρτιο του 1638, αρχικά ως Κουινιπιάκ και στη συνέχεια ως Νιου Χέιβεν, από τους Τζον Ντάβενπορτ, Θεόφιλους Ίτον και άλλους, με το δικό της σύνταγμα.
Γκίκας Μπινιάρης

Βιογραφία

Γεννήθηκε στον Πειραιά το 1915. Από πολύ νωρίς ασχολήθηκε με το θέατρο παίζοντας με όλους τους μεγάλους θιάσους. Τέλος προσλήφθηκε στο θίασο του Βασιλικού Θεάτρου του οποίου και αποτέλεσε βασικό στέλεχος. Παράλληλα έγραψε πολλά θεατρικά έργα και είχε πολλές φορές επιμεληθεί των θεατρικών παραστάσεων του Δημοτικού Θεάτρου Πειραιώς.

Στη λογοτεχνία εμφανίσθηκε με αρκετά διηγήματα που εξέδωσε σ΄ ένα τόμο με τον τίτλο "Μαριονέττες". Στη συνέχεια εξέδωσε το μυθιστόρημα "Το αγόρι της γελαστής χερσόνησος".
Ο Γκίκας Μπινιάρης μιλούσε επίσης αγγλικά και ήταν μόνιμος κάτοικος του Πειραιά (παρά τη πλατεία Κοραή). Ιστορική ανάμνηση έχει μείνει η εμφάνισή του στα πλαίσια εορτής ναυτικής εβδομάδας, στις αρχές της δεκαετίας του 1960, στον Πειραιά, παρουσία των Βασιλέων και εκπροσώπων της κυβέρνησης με την περίφημη απαγγελία του "Ο Ματρόζος" όπου και είχε αποθεωθεί. Πέθανε το 1980 από επιδημία γρίπης και κηδεύτηκε στο νεκροταφείο της Ανάστασης στο Κερατσίνι Πειραιά .
Καρνάκ (Αίγυπτος)

Γενικά

Η περιοχή του ναού είναι ουσιαστικά ένα τεράστιο υπαίθριο μουσείο και ο μεγαλύτερος χώρος λατρείας της αρχαιότητας στον κόσμο. Είναι πιθανώς ο δεύτερος σε αριθμό επισκεπτών αρχαιολογικός χώρος της Αιγύπτου, μετά τις Πυραμίδες της Γκίζας που βρίσκονται κοντά στο Κάιρο.
Αποτελείται από τέσσερα κυρίως μέρη, από τα οποία μόνο το ένα είναι προσβάσιμο στους επισκέπτες. Το τμήμα αυτό περιέχει και τον κυρίως ναό και είναι το μεγαλύτερο από τα τέσσερα. Ο όρος Καρνάκ χρησιμοποιείται συνήθως -εσφαλμένα- ως συνώνυμος του Ναού του Άμμωνα Ρα, καθώς αυτό είναι το μόνο τμήμα της τοποθεσίας που βλέπουν οι επισκέπτες. Τα άλλα τρία τμήματα, αν και πιο αρχαία, είναι κλειστά για το κοινό.
Υπάρχουν επίσης μερικοί μικρότεροι ναοί και ιερά που βρίσκονται έξω από τον τοίχο που περιφράσσει τα τέσσερα κυρίως μέρη, καθώς και πολλές οδοί με κριόμορφες Σφίγγες, που συνδέουν το λατρευτικό χώρο του Μουτ, του Άμμωνα Ρα και το Ναό του Λούξορ.
Η κύρια διαφορά του Καρνάκ με τους περισσότερους από τους υπόλοιπους αρχαιολογικούς χώρους της Αιγύπτου είναι το χρονικό διάστημα που απαιτήθηκε για την ανάπτυξή του και η διάρκεια της χρήσης του. Η κατασκευή ξεκίνησε τον 16ο αιώνα π.Χ. και γύρω στους τριάντα Φαραώ συνέβαλλαν στην κατασκευή, δίνοντας έτσι στο Καρνάκ μέγεθος, πολυπλοκότητα και ποικιλία που δεν απαντάται αλλού. Λίγα χαρακτηριστικά του Καρνάκ είναι μοναδικά, αλλά το μέγεθος και ο αριθμός των στοιχείων του είναι τεράστιος. Η κατασκευή των ναών άρχισε κατά το Μέσο Βασίλειο και συνεχίστηκε ως και την εποχή της Δυναστείας των Πτολεμαίων.

Χώρος λατρείας του Άμμωνα-Ρα

Αυτή είναι η μεγαλύτερη υποπεριοχή του συμπλέγματος των ναών και είναι αφιερωμένη στον Άμωνα Ρα, κύριο θεό της Τριάδας των Θηβών.

Χώρος λατρείας του Μοντού

Αφιερωμένος στον Μοντού, γιο του Άμμωνα Ρα και της Μουτ και θεό του πολέμου της Τριάδας των Θηβών. Βρίσκεται βόρεια του συμπλέγματος του Άμμωνα και είναι πολύ μικρότερος σε μέγεθος. Είναι κλειστός για το κοινό.

Χώρος λατρείας της Μουτ

Αυτό το τμήμα, στα βοεριοανατολικά του συμπλέγματος του Άμμωνσ-Ρα, είναι αφιερωμένο στη μητρική θεότητα της Τριάδας των Θηβών, τη Μουτ. Περιστοιχίζεται από πολλούς μικρότερους ναούς, κι έχει τη δική του ιερή λίμνη. Έχει υποστεί σοβαρές ζημιές και πολλά τμήματά του χρησιμοποιήθηκαν σε άλλες κατασκευές. Είναι κλειστός για το κοινό.

Ναός του Αμενχοτέπ Δ'

Ο ναός που κατασκεύασε ο Ακενατόν (Αμενχοτέπ Δ') βρισκόταν στα ανατολικά του κύριου συμπλέγματος, έξω από τα τείχη της περιοχής του Άμμωνα-Ρα. Καταστράφηκε μετά το θάνατο του Ακενατόν και το πλήρες μέγεθος και σχέδιό του είναι προς το παρόν άγνωστα.
Πρωθυπουργός της Ανγκόλας

Ο Πρωθυπουργός ήταν υψηλός κυβερνητικός αξιωματούχος στην Ανγκόλα, αλλά όχι αρχηγός της κυβέρνησης
Ο Πρωθυπουργός διοριζόταν από τον Πρόεδρο μαζί με το υπόλοιπο Υπουργικό Συμβούλιο. Ο θεσμός αρχικά δημιουργήθηκε όταν η Ανγκόλα απέκτησε την Ανεξαρτησία της από την Πορτογαλία στις 11 Νοεμβρίου 1975, αλλά καταργήθηκε το 197, όταν ο Πρόεδρος Αγκοστίνιο Νέτο ενσωμάτωσε τις αρμοδιότητές του σε αυτές του Προέδρου. Μέχρι το 1991 δεν υπήρχε Πρωθυπουργός, όταν ο Πρόεδρος Ζοζέ Εντουάρντο ντος Σάντος επανίδρυσε τον θεσμό, μετά από ειρηνευτική συμφωνία με το κόμμα της αντιπολίτευσης (UNITA). Η θέση παρέμεινε κενή από το 1999 μέχρι το 2002 και καταργήθηκε ξανά το 2010.

Κατάργηση θέσης

Στις 21 Ιανουαρίου 2010 εγκρίθηκε από το κοινοβούλιο ένα νέο Σύνταγμα, με βάση το οποίο καταργήθηκε η θέση του Πρωθυπουργού και αντικαταστάθηκε από τη θέση του Αντιπροέδρου.

Κόμματα

MPLA - PT = Movimento Popular da Libertação de Angola - Partido do Trabalho (Μέτωπο Λαϊκής Απελευθέρωσης της Ανγκόλας - Εργατικό Κόμμα, απολυταρχικό, ακροαριστερό μετά την ανεξαρτησία. Περιλαμβάνει κυρίως εθνότητες Αμπούντου και αποκήρυξε το Μαρξισμό στις 26 Μαρτίου 1991.
Περιφέρεια Βουκουρεστίου-Ίλφοβ

Η περιφέρεια Βουκουρεστίου-Ίλφοβ είναι μία από τις οκτώ περιφέρειες της Ρουμανίας που δημιουργήθηκαν το 1998. Βρίσκεται στο νότιο τμήμα της χώρας. Προκείται για το πιο πυκνοκατοικημένο διαμέρισμα καθώς περιλαμβάνει και την πρωτεύουσα της χώρας, Βουκουρέστι. Περιλαμβάνει επίσης και την επαρχία Ίλφοβ. Η περιφέρεια έχει έκταση 1.821 km² και πληθυσμό 2.198.285 κατοίκους σύμφωνα με την απογραφή του 2004.
Μιθραϊσμός

Μιθραϊκές Βαθμίδες

Ο μιθραϊσμός ήταν αυστηρώς ιεραρχημένος σε επτά βαθμίδες μύησης οι οποίες αντικατόπτριζαν τα επτά ουράνια σώματα του Ηλιακού Συστήματος. Στη χαμηλότερη βαθμίδα τοποθετούνταν οι νεοπροσύλητοι οπαδοί και στην υψηλότερη οι τελειοποιημένοι ιεροφάντες. Η πρόοδος διαμέσου των βαθμίδων ήταν εφικτή με τη βοήθεια ενδοσκόπησης και διαλογισμού, ενώ η ισχύς του ιερατείου ήταν περιορισμένη καθώς ο ρόλος του ήταν μόνο μυητικός. Η έκτη βαθμίδα μύησης, αυτή του Ηλιοδρόμου, σήμαινε εισχώρηση στα εσωτερικά Μυστήρια του Μίθρα και έναρξη της πορείας του μυούμενου προς την ταύτιση με το Μίθρα-Ήλιο. Από εκεί κι έπειτα έμενε για τον οπαδό μόνο μία ακόμα ανώτατη βαθμίδα μύησης, αυτή του Πατρός, με την είσοδο στην οποία εισέδυε «μαζί με το Μίθρα» στον «ουρανό» για να αγγίξει την ύψιστη κοσμική σφαίρα του «αιωνίου φωτός», του Ενός Θεού ο οποίος ταυτιζόταν με το ζωροαστρικό Αχούρα Μάζδα. Οι Πατέρες αντιλαμβάνονταν την αληθή φύση τους ως αυτή του Μίθρα / Ήλιου, οπότε η μιθραϊκή μυθολογία παρουσίαζε το Μίθρα να αναλαμβάνεται στον «ουρανό» μετά το πέρας των ηρωικών και σωτηριολογικών κατορθωμάτων του, υπαινισσόμενη έτσι την αναμενόμενη μυστικιστική πορεία του οπαδού.

Ανταγωνισμός με Χριστιανισμό

Κατά τον 2ο και 3ο μ.Χ. αιώνα, ο Μιθραϊσμός αποτελούσε το αντίπαλο δέος του Χριστιανισμού, ο οποίος είχε διαδοθεί κατά μήκος ολόκληρης της Ρωμαϊκής Αυτοκρατορίας. Ωστόσο, η λατρεία του Μίθρα, μειονεκτούσε σημαντικά απέναντι σ' αυτή του Χριστού. Ο Μιθραϊσμός απαντούσε μονάχα στις λεγεώνες του ρωμαϊκού στρατού, έχοντας έτσι ισχυρή ανδροκεντρική μορφή. Απ' την άλλη, ο Χριστιανισμός μπορούσε να έχει και την υποστήριξη των γυναικών, ώστε να μεγαλύτερη και γρηγορότερη διάδοση. Επίσης, ο κεντρικός μύθος του Μιθραϊσμού υστερούσε κατά πολύ μπροστά στο χριστιανικό μήνυμα: η θανάτωση του ταύρου και η γονιμοποίηση της γης έμοιαζε περισσότερο με αγροτική τελετή γονιμότητας. Αντιθέτως, η θυσία του Χριστού, που "γονιμοποιούσε" τις ανθρώπινες ψυχές και όχι το έδαφος, είχε μεγαλύτερη απήχηση στα αστικά κέντρα των ευρωπαϊκών λαών.
Με το πέρασμα του χρόνου ο Μιθραϊσμός υποχώρησε, παραχωρώντας στο Χριστιανισμό το σύμβολο της άλω, το οποίο αργότερα οι χριστιανοί καλλιτέχνες μετέτρεψαν σε φωτοστέφανο με εγγεγραμμένο σταυρό. Επιπλέον, ο εορτασμός των Χριστουγέννων στις 25 Δεκεμβρίου, ημερομηνία που συμπίπτει με το χειμερινό ηλιοστάσιο και την επέτειο της γέννησης του Μίθρα, αποτελεί άλλη μία "προσφορά" του Μιθραϊσμού στο Χριστιανισμό.
ΜΤΚ (αθλητικό σωματείο)

Έμβλημα

Η τελευταία τροποποίηση του εμβλήματος του συλλόγου παρουσιάστηκε επίσημα το 2014.